A’ s historie

Jeg har deltaget på mande retræte på et kloster i Montenegro. Det var nogle storslåede fysiske rammer, men hvad vigtigere var, de sociale og relationelle rammer var sat. Det var ikke en stilleretræte, men vi blev bedt om at møde hinanden som dem vi var, hjerte til hjerte.

Allerede på flyet derned fandt jeg ud af at Gud havde noget for med mig. At kunne samtale om nogle af de dybeste ting i livet, den indre længsel og skammen når man forfejlet forsøger at stille længslen med pornografisk materiale eller andet, det var befriende i en grad jeg ikke kendt til.

Jeg har befundet mig i kirkelivet i en del år, men jeg har aldrig fundet en åbenhed og ærlighed som i dette fællesskab. Der var plads til alle facetter af livet, og oplevelsen af hvordan den enkelte kunne fortælle om de indre kampe, nederlag, sår og svagheder som de fleste af os kender til. Det blev for mig en uge hvor jeg oplevede Guds nærhed på en helt ny måde. Vi havde hver dag stilhedsstunder. Det er ikke noget jeg kendte særligt meget til, men det endte med at være den mest skelsættende tid, hvor Gud fik lov at tale til nogle dybder i mig som aldrig før.

Med formiddagens smågruppe samling og undervisning om hvad Gud har tænk da han skabte os mænd, oplevede jeg stillestunderne som åbenbarings øjeblikke. Jeg erkendte hvor meget i mit liv der var en egoistisk jagt på bekræftelse, kærlighed, omsorg og forståelse. Jeg tror ikke jeg kunne have erkendt disse ting uden at jeg var begyndt at dele det indre liv. Inden jeg tog afsted troede jeg at jeg skulle ned og have nogen gode redskaber til at håndterer sorgen og smerten i mit liv. Jeg ønskede de redskaber så jeg kunne fikse mig selv og få diplomet, "Kontrol af mit sind". I stedet drog Gud mig ind mit i det, ind i alt det ubehagelige ind i det jeg forsøgte at dulme, men han var midt i det.

Jeg er på ingen måde nået i mål, men min længsel peger mod ham som kan tilfredsstille den. Jeg har ikke en oplevelse i dag af at have overvundet noget, besejret synden eller på anden måde gjort mig værdig til noget diplom eller ære. Jeg oplever at der er sket noget nyt, og at han fortsætter med at komme nærmere på, men det er en længere vandring mod ham som jeg glæder mig over hver dag.